এ বার লন্ডনে ফেরা। একশো মাইল গিয়ে ডানদিকে ঘুরে পৌঁছালাম অ্যাভন নদীর ধারে স্ট্র্যাটফোর্ডে শেকসপিয়রের বাড়িতে। প্রবেশমূল্য মাথাপিছু ১৭ পাউন্ড। ঢুকলাম, তীর্থযাত্রার মতো। অসাধারণ সব স্মৃতিচিহ্ন। শোবার ঘর, থাকার ঘর। সেখানে সাজানো আছে ৪০০ বছরেরও বেশি আগে যে সব খাবার পাওয়া যেত তার কিছু নিদর্শন। আছে আগুন জ্বেলে রাখার ব্যবস্থা। এক জায়গায় রয়েছে দর্শনার্থীদের স্বাক্ষর। যার মধ্যে আছেন ওয়াল্টার স্কট ও চার্লস ডিকেন্স। শেকসপিয়ার যে টেবিলে বসে লিখতেন তার পাশেই আছে এক দেরাজ। সেখানে বিখ্যাত নাটকগুলির পাণ্ডুলিপি রাখতেন তিনি। বাইরের বাগানে রবীন্দ্রনাথের আবক্ষ মূর্তি।